Diari Oficial de la Generalitat Valenciana


Sumari del DOGV 7071, del 19-07-2013 (2013/7657)

RESOLUCIÓ de 12 de juliol de 2013, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a projectes d'innovació per a l'exercici 2013.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7071

Data del DOGV
:   19-07-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/7657


Data del document
:   12-07-2013

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 12 de juliol de 2013, del president de l'Institut Valencià de Competitivitat Empresarial (IVACE), per la qual es convoca la concessió d'instruments financers per a projectes d'innovació per a l'exercici 2013. [2013/7657]  
La nova Estratègia de Política Industrial de la Comunitat Valenciana Visió 2020, definix cinc eixos principals d'actuació dins dels quals està prevista la posada en marxa d'accions, la priorització de les quals obeirà fonamentalment a l'impacte econòmic previst, mesurat en termes de creació d'ocupació, retorn de la inversió i creixement empresarial i competitiu.  
Esta resolució desenrotlla una primera mesura dins dels eixos d?«I+D+I Empresarial i de Diversificació: Modernització i Nous Sectors», amb l'objectiu de facilitar el desenrotllament de projectes empresarials innovadors que busquen la màxima eficiència i productivitat. En este sentit, introduïx en la Comunitat Valenciana una novetat en la via de suport a este tipus de projectes: l'impuls d'un mecanisme de concessió de préstecs bonificats que es combinaran amb una part d'ajuda a fons perdut. Així, es facilitarà el necessari finançament empresarial que les circumstàncies econòmiques actuals exigixen i es mobilitzaran, per tant, projectes empresarials amb un impacte econòmic previst alt.  
  
La Conselleria d'Economia, Indústria, Turisme i Ocupació, mantenint l'estratègia de complementarietat dels seus suports amb els existents en els àmbits nacional i europeu, posa en marxa la convocatòria desenrotllada en esta resolució tenint en compte l'existència de la iniciativa del Centre per al Desenrotllament Tecnològic Industrial Línia Directa Innovació CDTI, la finalitat i forma de suport de la qual és semblant però va dirigida a projectes d'una dimensió mínima de 175.000 euros. Per a afavorir iniciatives interessants amb menor dimensió i evitar al mateix temps duplicitat en els suports, esta convocatòria es dirigix a projectes amb un pressupost màxim que no supere els 175.000 euros; amb això s'aconseguirà la no-simultaneïtat dels incentius concedits en la convocatòria del CDTI i els que aprove l'Institut Valencià de Competitivitat Empresarial (IVACE) com a conseqüència d'esta resolució.   
  
En virtut del que antecedix, i de conformitat amb allò que disposa l'article 1.4 de l'Orde de la Conselleria d'Empresa, Universitat i Ciència de 12 de desembre de 2006, resolc:  
  
Article 1. Objecte de la resolució  
L'objecte d'esta resolució és establir, junt amb el que disposa l'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Xicoteta i Mitjana Indústria de la Generalitat Valenciana (IMPIVA), les bases reguladores i la convocatòria per a la concessió per l'Institut Valencià de Competitivitat Empresarial (IVACE) de préstecs bonificats i subvencions vinculades a projectes d'innovació per a l'exercici 2013.   
  
Per mitjà d'esta convocatòria d'instruments financers, l'IVACE concertarà la concessió de préstecs bonificats i concedirà subvencions a fons perdut sobre el cost dels projectes d'innovació associats al préstec.  
  
  
Article 2. Objectiu de la convocatòria  
La convocatòria pretén facilitar l'accés al finançament de projectes orientats a la innovació que busquen major eficiència i productivitat en la fabricació de productes i/o en la prestació de servicis. La innovació pot estar representada a través de l'adquisició de béns d'equip, programari, equips informàtics, projectes d'estalvi en costos i de gestió de procés productiu que poguera suposar una major eficiència i productivitat.   
  
Amb este fi es pretén induir un canvi en l'estructura productiva de la Comunitat Valenciana, tal com s'arreplega en l'eix, el tema i l'actuació següents del PO FEDER CV 2007-2013:   
- Eix prioritari 2: «Desenrotllament i Innovació Empresarial», tema prioritari 09: «Altres accions destinades a l'estímul de la innovació i l'esperit d'empresa en les xicotetes empreses», actuació 4: «Plans de competitivitat dels sectors productius valencians».  
  
Article 3. Actuacions susceptibles de suport. Requisits generals dels projectes objecte del préstec bonificat-subvenció  
3.1. Per projecte s'entén qualsevol iniciativa de gasto o inversió, sobre una operació o actiu concret, que s'haja de realitzar en un termini determinat i que, de forma individual o combinada, tinga un sentit empresarial, sense perjuí que eixa iniciativa puga integrar-se, en el seu contingut o en el temps, en un pla major. Els projectes hauran d'haver-se iniciat després de l'1 de gener de 2013 i finalitzar el 30 de maig de 2014 o una altra data posterior aprovada per resolució del director general de l'IVACE.  
3.2. Els projectes hauran de tindre caràcter innovador des del punt de vista de la grandària, les característiques o el sector d'activitat de l'empresa, i perseguir el desenrotllament de nous productes o servicis ?o la modificació d'estos o dels seus processos de producció- per mitjà de la incorporació, adaptació de tecnologia o compra de béns d'equip, sense excloure-hi solucions informàtiques o nous sistemes d'emmagatzematge o logística.   
Així mateix, l'objectiu dels projectes ha de pretendre la millora competitiva de l'empresa a través de l'obtenció de productes nous, millorats o adaptats a nous mercats, la millora de productivitat, l'eficiència, la reducció de costos de producció, la minimització del consum energètic o la reducció de l'impacte ambiental associat al procés productiu. En síntesi, hauran de poder-se enquadrar en alguna de les actuacions susceptibles de suport següents:  
- Innovació en processos: adaptació en l'empresa de tecnologies avançades de producció ja existents en altres sectors o indústries.  
- Innovació en producte: desenrotllament de nous productes que milloren l'oferta de l'empresa, l'amplien o l'adapten a exigències de nous mercats.  
- Innovació en gestió: implantació en l'empresa d'ERP o metodologies orientades a la reducció de costos, sistemes de control logístic tipus RFID, sistemes de producció ajustada.  
A títol informatiu i no exhaustiu no serien susceptibles de suport, per no concloure en un nou producte o procés productiu, els projectes el resultat final dels quals fóra del tipus dels que s'indiquen a continuació:  
- Assessorament inicial previ per a selecció d'opcions, si no conclou amb la definició o la implantació efectiva de sistemes d'emmagatzematge, logística o altres processos.  
- Valoració de propietats de productes per mitjà d'assajos.  
- Implementació d'un sistema de vigilància tecnològica.  
- Estudi de diferents solucions per a eliminació d'un problema determinat en els productes o processos de l'empresa.  
- Estudis de viabilitat.  
- Caracterització del comportament de productes o processos.  
- Accions de comunicació, imatge, marca, màrqueting i presentació de productes.  
- Valoració de nous mercats o accions de comercialització.  
3.3. Els projectes hauran de realitzar-se en el territori de la Comunitat Valenciana i mantindre's en eixe espai geogràfic.  
3.4. El pressupost subvencionable dels projectes ?d'acord amb els costos incentivables previstos en esta resolució- haurà de ser superior a 15.000 euros i inferior a 175.000 euros.   
3.5. Els costos associats al projecte no podran rebre simultàniament ajudes en el marc d'esta convocatòria i en el d'altres finançades pel Fons Europeu Agrícola de Desenrotllament Rural (FEADER) i/o del Fons Social Europeu (FSE). Tampoc seran compatibles amb les ajudes de la Línia Directa Innovació CDTI.   
3.6. L'execució dels projectes no haurà de vulnerar en cap cas el principi de no-discriminació per raó de sexe, raça, origen ètnic, religió, conviccions, minusvalideses, edat o orientació sexual, i hauran de facilitar ?o almenys no impedir- l'accessibilitat per a les persones amb discapacitat; així mateix, haurà d'executar-se en el marc d'un desenrotllament sostenible i de foment de la protecció i millora del medi ambient, i comptar amb un certificat que declare la no-afecció del projecte a la denominada Xarxa Natura, espai físic d'especial protecció mediambiental configurat així per la Unió Europea. L'obtenció del dit certificat serà gestionada per l'IVACE.  
3.7. El projecte subvencionat no haurà d'experimentar abans de transcorreguts cinc anys des de l'acabament una modificació substancial, entenent amb este terme aquella en què:  
La seua naturalesa o les seues condicions d'execució s'hagen vist afectades.  
La concessió haja suposat l'atorgament d'avantatges indeguts a l'empresa.  
O bé, es produïsca un canvi en la naturalesa de la propietat d'una infraestructura o el cessament de l'activitat productiva.  
3.8. Només podrà presentar-se un projecte per empresa sol·licitant.  
  
Article 4. Empreses beneficiàries  
4.1. Podran acollir-se a estes ajudes les empreses, tant grans com PIME, que tinguen la seu social o establiment de producció en la Comunitat Valenciana. En queden excloses les comunitats de béns i les societats civils, així com les associacions, fundacions, administracions públiques i, en general, les entitats sense ànim de lucre.  
  
4.2. No podran obtindre la condició de beneficiàries les empreses que reunisquen les condicions d'empresa en crisi segons es definixen en les Directrius comunitàries sobre ajudes estatals de salvament i reestructuració d'empreses en crisi (DO C 244, 01.10.2004), i tampoc aquelles l'activitat de les quals estiga relacionada amb:  
- Els sectors de la pesca i l'aqüicultura segons es preveu en el Reglament (CE) núm. 104/2000, del Consell (DO L17, de 21.01.2000, p. 22).  
- La producció primària dels productes agrícoles que figuren en la llista de l'annex I del Tractat CE.  
- El sector del carbó, segons es definix en el Reglament (CE) núm. 1407/2002.  
4.3. Per a l'exercici de la seua activitat, les empreses beneficiàries hauran de disposar de les autoritzacions administratives preceptives, trobar-se inscrites en els registres públics pertinents, i complir amb qualssevol altres requisits exigits per les disposicions aplicables.  
4.4. En especial, les empreses beneficiàries hauran de trobar-se al corrent en el compliment de la Llei 2/2006, de 5 de maig, de Prevenció de la Contaminació i Qualitat Ambiental; de la Llei 13/1982, de 7 d'abril, d'Integració Social de les Persones amb Minusvalidesa; de la Llei Orgànica 3/2007, de 22 de març, per a la Igualtat efectiva de Dones i Hòmens, i de la Llei 9/2003, de 2 d'abril, per a la Igualtat entre Dones i Hòmens.  
4.5. No podran obtindre la condició d'empreses beneficiàries les empreses sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
  
Article 5. Característiques de l'instrument financer préstec bonificat-subvenció a fons perdut. Costos incentivables  
5.1. L'instrument financer en què consistixen les ajudes tindrà per objecte la concessió d'un préstec amb bonificació del tipus d'interés i una subvenció a fons perdut sobre el cost del projecte d'innovació.  
  
Les ajudes descrites a continuació estan subjectes al règim de minimis, per la qual cosa l'ajuda total de minimis rebuda per l'empresa no haurà de ser superior a 200.000 euros durant qualsevol període de tres exercicis fiscals. Si el beneficiari opera en el sector del transport per carretera, l'ajuda total de minimis no podrà superar els 100.000 euros durant eixe mateix període. Als efectes de valorar si se supera la quantitat màxima establida per minimis, es considerarà la subvenció equivalent resultant de la combinació de préstec bonificat més subvenció, que serà notificada a l'empresa abans de la concessió definitiva. En el cas de l'ajuda en forma de préstec bonificat el càlcul de la subvenció equivalent s'efectuarà sobre la base dels tipus d'interés de mercat aplicables en el moment de la concessió.  
5.2. Característiques del préstec:  
- Quantia del préstec: cent per cent dels costos subvencionables, amb un límit de 40.000 euros.  
- Tipus d'interés: 0 per cent.  
- Amortitzacions: dos quotes en què es reembossarà el 50 per cent del préstec en cada una d'estes; les dates en què haurà d'efectuar-se el reembossament seran el 30 de novembre de 2014 i el 30 de maig de 2015, excepte modificació posterior d'estes per resolució del director general de l'IVACE.  
- Garanties: aval financer prestat per entitats de crèdit o per societats de garantia recíproca del cien por cien del total de l'operació.  
  
- Sense comissions d'estudi ni obertura de l'operació.  
5.3. Característiques de la subvenció a fons perdut:  
- Percentatge de subvenció: 20 per cent de l'import del préstec, amb un límit de 8.000 euros.  
5.4. Costos incentivables:  
a) Servicis externs:   
Enginyeria.  
Consultoria tècnica i disseny.  
Contractació de centres d'investigació.  
Contractació de servicis de laboratoris d'assaig.  
b) Adquisició d'actius materials: béns d'equip.  
c) Adquisició d'actius immaterials (patents, llicències, saber fer, programari).  
  
Article 6. Sol·licitud de l'instrument financer préstec bonificat-subvenció  
6.1. Sol·licitud normalitzada:  
Els models de sol·licitud i la resta de documentació estaran disponibles en l'adreça d'Internet de l'IVACE: i s'hauran d'omplir utilitzant els mitjans electrònics i/o telemàtics proporcionats per l'IVACE a través de l'esmentada adreça d'Internet.   
6.2. Termini de presentació de sol·licituds:  
El termini de presentació de sol·licituds per a l'instrument financer combinat préstec bonificat-subvenció finalitzarà el 30 de setembre de 2013.   
6.3. Documentació que ha d'acompanyar la sol·licitud normalitzada:  
6.3.1. Memòria tècnica del projecte segons model disponible en l'adreça d'Internet de l'IVACE . La memòria servirà de referent per a aplicar els criteris de valoració, d'això que un ompliment defectuós o deficient, o la seua difícil comprensió, generarà una minusvaloració del projecte.  
6.3.2. Documentació relativa a la personalitat jurídica de l'empresa sol·licitant:  
a) Quan siga una societat la inscripció de la qual en el Registre Mercantil siga obligatòria, l'IVACE obtindrà la informació relativa a la personalitat jurídica de l'empresa sol·licitant, si bé podrà requerir directament a esta la presentació d'algun document concret.  
b) En el cas d'empreses sol·licitants la inscripció de les quals en el Registre Mercantil no siga obligatòria (empresaris individuals, cooperatives), s'haurà d'aportar fotocòpia dels documents següents:  
- Contracte o acta de constitució i estatuts vigents.  
- Poder de representació del firmant de la sol·licitud, o document equivalent segons les prescripcions legals.  
- DNI, si és empresari individual.  
No serà necessari aportar la documentació anterior que ja estiga en poder de l'IVACE, sempre que es mantinga vigent i s'aporte una declaració de vigència a este efecte segons model disponible en l'adreça d'Internet de l'IVACE: .  
6.4. Lloc de presentació de sol·licituds:   
6.4.1. Tant la sol·licitud com la memòria es presentaran davant del Registre Telemàtic de la Generalitat, i este emetrà automàticament un resguard acreditatiu de la presentació, que podrà ser arxivat o imprés per l'empresa interessada, en els termes que preveu el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i Regulació de les Notificacions Telemàtiques de la Generalitat. Una vegada omplit el formulari de sol·licitud des del tràmit telemàtic, s'haurà d'annexar la memòria tècnica del projecte en format electrònic. Si s'annexara escanejada, haurà de fer-se a 200ppp i en blanc i negre. La grandària màxima de fitxer a annexar serà de 8Mb.  
  
6.4.2. Ja que la sol·licitud ha de tramitar-se necessàriament via telemàtica, només s'admetrà la presentació davant del Registre Telemàtic i sempre que estiga firmada electrònicament per mitjà d'una firma electrònica avançada basada en un certificat reconegut segons el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, i expedit per la Generalitat o per qualsevol altre prestador de servicis de certificació amb què la Generalitat haja firmat el corresponent conveni, que poden consultar-se en la pàgina web . Actualment l'IVACE presta el dit servici de certificacions en la seu de València.  
  
6.4.3. En el cas que per qualsevol circumstància es presentaren diferents sol·licituds, es considerarà vàlida l'última registrada dins del termini.  
6.4.4. D'acord amb el que disposa el Decret 18/2004, de 13 de febrer, del Consell de la Generalitat, de creació del Registre Telemàtic de la Generalitat i regulació de les notificacions telemàtiques de la Generalitat, s'incorpora el procediment arreplegat en esta resolució a l'annex del dit decret, com a procediment susceptible de tramitació a través del Registre Telemàtic de la Generalitat.  
6.5. La presentació de la sol·licitud comporta l'autorització a l'IVACE ?excepte manifestació en contra per l'empresa sol·licitant- per a demanar els certificats a emetre per l'Agència Estatal de l'Administració Tributària, per la unitat recaptadora de la Hisenda Pública Valenciana i per la Tresoreria General de la Seguretat Social, en els quals s'acredite que l'empresa sol·licitant es troba al corrent en les seues obligacions amb les dites administracions. En qualsevol cas, l'IVACE podrà requerir directament l'empresa sol·licitant si la informació obtinguda presentara alguna incidència.   
6.6. Si la sol·licitud aportada estiguera incompleta o presentara errors esmenables es requerirà a l'interessat perquè en el termini de 10 dies hàbils esmene la falta o acompanye els documents preceptius, amb l'advertència que, si no ho fa, es considerarà que ha desistit de la seua sol·licitud.  
6.7. Els requeriments a què es fa referència en este article, així com qualsevol altre que poguera ser realitzat per l'IVACE, podrà efectuar-se per fax o per correu electrònic al número o a l'adreça indicada per l'empresa sol·licitant en la sol·licitud normalitzada, sempre que quede constància de la recepció per aquella.   
6.8. Els requeriments, les notificacions, les comunicacions o la documentació dels procediments emesos per mitjà de firma electrònica avançada en l'àmbit de la Generalitat gaudiran de validesa i eficàcia, en els termes de l'article 45 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
6.9. L'aportació de documents en contestació als requeriments referenciats, es podrà realitzar a través del Registre Telemàtic en l'adreça d'Internet de l'IVACE, i seran aplicables els mateixos requisits sobre la utilització de firma electrònica avançada que els arreplegats en este article.   
  
Article 7. Instrucció i avaluació de sol·licituds. Criteris d'avaluació  
  
7.1. L'òrgan instructor del procediment de concessió d'ajudes serà l'Àrea d'Empreses i Associacions de l'IVACE.  
7.2. L'instrument financer préstec bonificat-subvenció es concedirà amb el règim de concurrència competitiva, per mitjà d'una comparació de les sol·licituds presentades a les quals s'aplicaran els criteris de valoració fixats en este article a esta resolució, i s'establirà una prelació segons la puntuació obtinguda que respectarà els límits pressupostaris disponibles.   
7.3. L'òrgan instructor verificarà, de cada empresa sol·licitant i dels projectes presentats, el compliment dels requisits exigits en la convocatòria, i en cas de resultar d'acord amb esta procedirà a l'anàlisi dels projectes presentats i a l'aplicació dels criteris de selecció del Programa Operatiu FEDER i dels criteris del programa. Com a resultat de la seua actuació, l'òrgan instructor emetrà una preavaluació que serà elevada a la Comissió a què es referix l'article següent.   
  
7.4. Seran criteris d'avaluació els següents:   
a) Qualitat del projecte: màxim: 30 punts. Puntuació mínima requerida: 10 punts.  
- Grau d'innovació del projecte: 0-20.  
Es valorarà la novetat i millora tecnològica que introduïx el projecte en els processos o productes habituals de l'empresa.   
Metodologia i pla de treball: 0-10.  
Es valorarà la coherència i claredat d'exposició del projecte, així com el pla de treball i la metodologia prevista per al seu desenrotllament (integració de diferents accions: tecnologia, disseny, formació, comunicació).  
b) Rendibilitat del projecte: màxim: 70 punts. Puntuació mínima requerida: 10 punts. Es valorarà la informació de caràcter tècnic, organitzatiu i de mercat aportada per l'empresa per a justificar la rendibilitat del projecte a desenrotllar, a partir de la rendibilitat TIR/VAN esperable del projecte.  
7.5. Comprovat per l'IVACE que el sol·licitant es troba al corrent en les seues obligacions fiscals i amb la Seguretat Social, i que la preavaluació és positiva, prèviament a la realització de la Comissió es comunicarà al sol·licitant el resultat d'eixa preavaluació i se li requerirà l'aportació d'un compromís d'aval financer pel cien por cien del préstec proposat, així com per a l'ompliment d'un model de declaració responsable de les ajudes rebudes d'esta o una altra administració sotmeses a la regla comunitària de minimis en l'exercici fiscal actual i en els dos exercicis fiscals anteriors, així com altres ajudes rebudes pels mateixos gastos subvencionables sotmeses a un reglament d'exempció o a una decisió adoptada per la Comissió. El no ompliment del model de declaració d'ajudes de minimis o la superació dels seus límits, suposarà la desestimació de la sol·licitud.  
  
  
Article 8. Concessió de l'instrument financer préstec bonificat-subvenció  
Després dels actes d'instrucció i l'aplicació dels criteris de valoració, els projectes que finalment hagen acompanyat el compromís d'aval financer indicat en el paràgraf anterior i hagen omplit la declaració responsable d'ajudes de minimis seran elevats a una Comissió composta pel personal de l'IVACE que s'indica a continuació:   
  
- President: el director general de l'IVACE.  
- Tres representants de l'Àrea d'Empreses i Associacions.  
- Tres representants de l'Àrea de Suport.  
- Un tècnic de l'Àrea de Suport, que actuarà com a secretari.   
Podran assistir, sense vot, tres representants de l'àmbit empresarial, tecnològic o científic designats pel director general de l'IVACE.  
La Comissió adaptarà el seu funcionament al que establix la convocatòria i, de manera subsidiària, a les regles contingudes en el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
La Comissió podrà exigir l'obtenció d'una puntuació mínima en els projectes atesos el nombre de sol·licituds i el pressupost de cada programa, i es reservarà, així mateix, el dret de no esgotar els fons disponibles atenent la qualitat i la viabilitat dels projectes presentats. De les reunions de la Comissió s'elevarà l'acta ?amb la proposta d'adjudicació que hi conté- al president de l'IVACE.   
  
Vista la proposta continguda en l'acta de la Comissió, el president de l'IVACE resoldrà l'adjudicació de l'instrument financer combinat préstec bonificat-subvenció, que fixarà expressament la quantia, i incorporarà, si és el cas, les condicions i obligacions a què haja d'ajustar-se l'empresa beneficiària.   
La resolució del president de l'IVACE posarà fi a la via administrativa i el seu contingut serà notificat de forma individualitzada a cada interessat de forma telemàtica. Les subvencions concedides seran publicades en el Diari Oficial de la Comunitat Valenciana (DOCV) amb indicació del programa i crèdit pressupostari a què s'imputen, l'empresa beneficiària, la subvenció concedida i la finalitat o finalitats de la subvenció. Així mateix, les empreses beneficiàries seran incloses en una relació de beneficiaris de fons estructurals en compliment de la normativa sobre publicitat dels dits fons.   
La resolució de concessió podrà incloure una relació ordenada de totes les sol·licituds que no hagen sigut estimades per sobrepassar-se la quantia màxima del crèdit fixat en la convocatòria, amb indicació de la puntuació obtinguda per cadascuna d'estes perquè en cas d'augment per generació pressupostari o alliberament de crèdit, puguen ser ateses per orde de puntuació.   
  
Article 9. Desembossament del préstec al beneficiari  
Una vegada comunicada a les empreses beneficiàries la resolució de concessió, estes disposaran d'un termini de fins a cinc mesos, per a executar el projecte i presentar davant de l'IVACE justificants de gastos associats a este. L'acreditació davant de l'IVACE de la realització del gasto, es farà aportant les factures o els documents de valor probatori equivalent acompanyades de les tres ofertes o l'informe complementari/substitutori en els supòsits definits en l'article 11.a.4) Obligacions de les empreses beneficiàries.  
A esta documentació s'acompanyarà, a més:  
- Una memòria resum de les activitats realitzades.  
- Una relació de gastos i inversions de l'activitat, obtinguda a partir de l'aplicació informàtica Justificació.exe, descarregable des de .  
- Aval financer definitiu per l'import del préstec.   
Una vegada validats l'import i el contingut de les factures per l'IVACE, l'IVF (Institut Valencià de Finances), com a entitat col·laboradora, formalitzarà un document específic de condicions que comunicarà al beneficiari, i realitzarà el desembossament del préstec al compte corrent que este haja indicat. En el document emés per l'IVF, el beneficiari acceptarà les condicions del préstec, inclosos el pla de venciments i el calendari d'amortització, en el cas que varie respecte als terminis indicats en l'article 5.2.   
Des de l'endemà del desembossament del préstec en el seu compte corrent, el beneficiari disposarà d'un mes per a abonar les factures acreditatives de la realització del gasto i acreditar-ho davant de l'IVACE, aportant els justificants del pagament realitzat a través d'entitat financera; l'acreditació es realitzarà per mitjà de la presentació de còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu. Així mateix, s'acompanyarà la memòria definitiva i la documentació requerida en el Manual d'instruccions de justificació d'ajudes aprovat per resolució del director general de l'IVACE.  
Tant l'acreditació del gasto com del pagament hauran de complir les condicions de l'article 11. Obligacions de les empreses beneficiàries.  
  
Article 10. Amortització del préstec i cobrament de la subvenció a fons perdut  
El beneficiari iniciarà l'amortització del préstec en els terminis i les condicions acceptades i segons el que disposa l'article 5.2. Característiques de l'instrument financer préstec bonificat-subvenció a fons perdut.  
  
El pagament de la subvenció a fons perdut s'efectuarà una vegada l'empresa beneficiària haja tornat les quantitats, i en els terminis compromesos en l'escrit d'acceptació del préstec o en les seues possibles modificacions posteriors.   
La cancel·lació anticipada del préstec per incompliment de les condicions estipulades en el document d'acceptació de condicions del préstec, deixarà sense efecte totalment o parcialment la resolució de concessió de la part de subvenció a fons perdut. Així mateix, l'incompliment de les condicions de devolució del préstec generarà l'obligació de tornar les quantitats rebudes i meritarà interés de demora des del moment del desembossament del préstec.  
  
Article 11. Obligacions de les empreses beneficiàries  
a) Execució i acreditació del projecte:  
a.1) L'empresa beneficiària haurà de realitzar el projecte objecte de subvenció en la forma descrita en la memòria presentada junt amb la sol·licitud normalitzada, i de manera que es complisca la finalitat de l'instrument financer, i haurà de respectar els costos indicats en la notificació de concessió i els imports que s'hi especifiquen.   
Qualsevol modificació del projecte haurà de comptar amb l'aprovació prèvia de l'IVACE, sol·licitada i justificada per escrit fins a dos mesos naturals abans de la finalització del termini de justificació dels gastos del projecte, i no podrà suposar en cap cas una alteració del contingut essencial del projecte o d'algun dels aspectes que van ser tinguts en compte per a la seua valoració. Podran validar-se, sense necessitat d'autorització prèvia, aquelles modificacions que suposen una variació en els imports recolzats per concepte de gasto inferior o igual al 20 per cent de la quantitat a justificar dels dits conceptes, o no afecten qüestions fonamentals, sempre que es justifique adequadament en la memòria resum d'actuació justificativa indicada en l'apartat a.3) següent perquè, segons el criteri del tècnic de l'IVACE que verifica la justificació de l'ajuda, puga admetre's.   
a.2) Quant al període subvencionable de gastos només seran tinguts en consideració els compresos entre l'1 de gener de 2013 i el 15 d'abril de 2014 o un altre posterior que puga aprovar-se per resolució del director general de l'IVACE.  
a.3) En la justificació del gasto podran acceptar-se, segons el criteri del personal tècnic de l'IVACE, desviacions entre els diferents costos subvencionables, de manera que la disminució d'uns es compense amb l'excés d'altres, si bé únicament en les circumstàncies següents:   
- En els costos amb justificació superior al 80 per cent del que preveu la notificació, la disminució de gasto es podrà compensar fins a aconseguir el cent per cent amb els excessos provinents d'altres costos en què s'haja justificat per damunt del que preveu.  
- Únicament el 20 per cent d'excés d'un cost podrà aplicar-se per a compensar la menor justificació en altres.  
- Els costos, el gasto justificat dels quals siga inferior al 80 per cent del que preveu la notificació d'ajuda, no admetran compensació.  
- En tot cas, després d'aplicades les possibles compensacions, cap cost quedarà amb una subvenció assignada superior a la indicada en la notificació d'ajuda.  
- La compensació entre costos no alterarà en cap cas la naturalesa del projecte.  
Qualsevol altre plantejament en la justificació dels costos aprovats del projecte requerirà l'autorització prèvia i expressa de l'IVACE.  
  
a.4) Quan l'import d'un gasto subvencionable supere, IVA exclòs, la quantia de 17.999,99 euros en el supòsit de subministrament de béns d'equip o prestació de servicis per empreses de consultoria o assistència tècnica, l'empresa beneficiària haurà d'aportar, en fase posterior, també, justificació d'haver sol·licitat ?abans de la contracció del gasto- com a mínim tres ofertes de diferents proveïdors ?sense vinculació entre ells- llevat que per les especials característiques dels gastos subvencionables no hi haja en el mercat suficient nombre d'entitats que subministren o presten el servici, i així es faça constar en un informe firmat pel representant legal, que haurà de contindre almenys una explicació de com es va realitzar la busca de proveïdors i de quines van ser les característiques dels gastos que van fer impossible la localització d'un mínim de tres ofertes. Este informe no serà admés com a justificant de la no presentació de tres ofertes si el seu argument es basa en:  
  
Les característiques del proveïdor (per exemple: «proveïdor habitual», o «subministrador únic» sense que en este cas s'aporten més dades que ho acrediten).  
Les característiques genèriques del bé o servici (per exemple: «caràcter tecnològic del servici»).  
Les característiques genèriques de l'empresa o entitat beneficiària (per exemple: «política de compres implantada i aprovada per la direcció», etc.) .  
Així mateix, hauran d'acompanyar un annex a l'informe que documente com s'ha realitzat la busca de proveïdors del bé o servici.  
La selecció de les ofertes haurà de realitzar-se entre empreses en què almenys dos d'estes no siguen empreses associades al beneficiari i membres de la seua Junta Directiva o Consell d'Administració, ni tinguen drets de vot superiors al 50 per cent. L'elecció entre les ofertes presentades haurà de recaure en la més econòmica, i s'haurà de justificar en un informe l'elecció en un altre sentit.   
La no-presentació dels informes a què fa referència el paràgraf anterior, o la insuficiència d'estos, donarà lloc a la no-consideració del cost subvencionable, amb la consegüent minoració o revocació del préstec bonificat-subvenció concedit, sense perjuí de la facultat de l'IVACE de demanar, a càrrec de l'empresa beneficiària, una taxació pericial del bé subvencionat i recalcular en funció d'esta la subvenció concedida.  
  
b) Presentació de justificants de pagament i una altra documentació requerida en el Manual d'instruccions de justificació d'ajudes.  
b.1.) Transcorregut un mes des de l'entrega del préstec, el beneficiari haurà de presentar davant de l'IVACE els justificants de pagament dels gastos anteriorment presentats i la documentació complementària requerida en el Manual d'instruccions de justificació d'ajudes aprovada per resolució del director general de l'IVACE  
b.2.) Els pagaments només s'admetran si estan realitzats a través d'entitat financera, i la seua justificació es realitzarà per mitjà de la presentació de còpia de l'extracte bancari que acredite l'eixida efectiva dels fons junt amb còpia de la transferència o del xec nominatiu. Queden exclosos els pagaments realitzats en efectiu o per caixa.   
b.3.) En el cas que l'orde de transferència i/o l'apunt de l'extracte bancari siguen globals i per tant estiguen referits a diversos justificants de gasto, relacionats o no amb el projecte, caldrà acompanyar-ne una relació degudament detallada en la qual apareguen el destinatari, la identificació del justificant del gasto (el número de la factura o el seu concepte) i l'import pagat. Esta relació haurà de ser segellada per l'entitat financera.  
b.4.) L'empresa beneficiària haurà d'aportar com a mínim un 60 per cent de justificants de gasto del projecte pagats. La presentació d'un percentatge menor donarà lloc a la revocació de l'instrument financer préstec bonificat-subvenció i al reintegrament de les quantitats percebudes i els interessos de demora des de la seua percepció, llevat que tècnicament puga considerar-se que encara així el projecte ha sigut efectivament desenrotllat i no es declare la revocació sinó la minoració.   
b.5.) El Manual d'instruccions de justificació d'ajudes podrà exigir que s'acompanyen d'un informe d'auditor o empresa inscrita en el ROAC (Registre Oficial d'Auditors de Comptes) d'acord amb l'Orde EHA/1434/2007, de 17 de maig, per la qual s'aprova la norma d'actuació dels treballs de revisió de comptes justificatius de subvencions en l'àmbit del sector públic estatal (BOE 125, 25.05.2007), així com d'un llistat de comprovació del compliment dels requisits del Manual d'instruccions de justificació d'ajudes, firmat per l'auditor i visat pel representant legal de l'empresa beneficiària.  
  
b.6.) Documentació acreditativa del compliment de les condicions i obligacions especificades en el Manual d'instruccions de justificació d'ajudes.  
c) Devolució del préstec:   
El beneficiari haurà d'ajustar-se als terminis i les condicions de devolució del préstec en l'article 5.2. d'esta resolució i en l'escrit d'acceptació de condicions subscrit prèviament al desembossament del préstec.  
d) Altres obligacions:  
d.1) Inserir en el material divulgatiu relacionat amb la difusió del projecte el logotip d'IVACE disponible en , i complir les obligacions relatives a la publicitat comunitària indicades en l'article següent.  
d.2) Complir les seues obligacions fiscals i amb la Seguretat Social de manera que quede acreditada esta circumstància en el moment previ a l'atorgament de l'ajuda i al del reconeixement de l'obligació per IVACE, en els termes establits en la normativa vigent en la matèria.  
  
d.3) Conservar durant un període de 12 anys ?i en tot cas fins a un període de tres anys a partir del tancament del Programa Operatiu FEDER de la Comunitat Valenciana 2007-2013- els documents justificatius de la realització del projecte o activitat, i els relacionats amb els gastos i pagaments i amb les auditories corresponents, mentres puguen ser objecte de comprovació i control. En este sentit, es conservaran els originals dels documents o còpies certificades conformes amb els originals sobre suports de dades generalment acceptats, entenent-hi les fotocòpies de documents originals, les microfitxes de documents originals, les versions electròniques de documents originals i els documents que només estiguen en versió electrònica.  
d.4) Disposar de llibres comptables i registres diligenciats i la resta de documents degudament auditats en els termes exigits per la legislació mercantil, així com els estats comptables. Les empreses beneficiàries i altres organismes participants en l'execució de les operacions han de mantindre un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjuí de les normes de comptabilitat nacional. En este sentit hauran de presentar en el compte justificatiu de la subvenció una llista en què de cada apunt que es faça d'un gasto, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia del dit apunt que té relació amb la subvenció concedida, i s'haurà de reflectir en el dit llistat tant el número d'apunt i assentament del llibre diari, com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta observar la traçabilitat ací indicada.  
d.5) Actualitzar qualsevol documentació presentada que haguera patit alguna modificació.   
d.6) Respondre de la veracitat dels documents aportats i en general de la informació facilitada.  
d.7) Facilitar a l'IVACE la informació relativa a indicadors financers, de producció i resultats, que permeten mesurar l'avanç enfront de la situació de partida descrita per l'empresa beneficiària en la memòria del projecte com a conseqüència de l'execució del mateix.  
d.8) Comunicar a l'IVACE altres ajudes subjectes al règim de minimis (independentment dels costos subvencionables) i/o altres ajudes públiques o privades que hagueren obtingut o sol·licitat per als mateixos costos subvencionables. A més del que disposa l'article 3.5 d'esta resolució, en cas de concurrència s'aplicaran les normes d'acumulació indicades a continuació i qualsevol altra que determine la normativa comunitària:  
- La totalitat de les ajudes subjectes al règim de minimis concedides a una empresa no serà superior a 200.000 euros durant qualsevol període de tres exercicis fiscals. Si es tracta d'una empresa que opera en el sector del transport per carretera, l'ajuda total de minimis no serà superior a 100.000 euros durant eixe mateix període.  
- Quan l'ajuda de minimis s'acumule a altres ajudes estatals pels mateixos gastos subvencionables, la dita acumulació no podrà donar lloc a una intensitat superior a la fixada en el reglament d'exempció de què es tracte o la decisió corresponent adoptada per la Comissió.  
- En cas de concurrència amb ajudes de la Línia Directa Innovació CDTI, quedarà sense efecte l'ajuda concedida per l'IVACE, excepte renúncia expressa a la concedida pel CDTI (Centre per al Desenrotllament Tecnològic Industrial).  
d.9) Complir totes les obligacions que es deriven de la normativa d'aplicació especificada en l'article 13 d'esta resolució.  
  
Article 12. Dotació pressupostària  
12.1. El pressupost per a la concessió dels instruments financers previstos en la present resolució serà d'1,5 milions d'euros a càrrec de la línia T6722000 Investigació, desenrotllament i innovació empresarial.  
  
En qualsevol cas es podrà incrementar el finançament quan es produïsca un augment del crèdit disponible procedent d'altres convocatòries en què s'hagen resolt sol·licituds per import inferior al gasto inicialment previst, o de les quals es deriven obligacions liquidades o reconegudes per import inferior a l'ajuda que va ser concedida al seu dia, o bé quan el dit augment siga conseqüència d'una generació, ampliació o incorporació de crèdit. L'efectivitat de la quantia addicional queda condicionada a la declaració de disponibilitat del crèdit, a l'aprovació de la modificació pressupostària que corresponga, i a la seua publicació en el Diari Oficial de la Comunitat Valenciana amb caràcter previ a la resolució de concessió. En estos supòsits s'aprovaran les corresponents modificacions de la convocatòria, que seran publicades en el Diari Oficial de la Comunitat Valenciana, sense necessitat d'obertura d'un termini addicional per a presentar noves sol·licituds.  
12.2. El programa comptarà amb finançament del Fons Europeu de Desenrotllament Regional (FEDER) en un percentatge del 80 per cent a través del següent eix del Programa Operatiu FEDER de la Comunitat Valenciana 2007-2013:   
- Eix prioritari 2: «Desenrotllament i innovació empresarial», tema prioritari 09: «Altres accions destinades a l'estímul de la innovació i l'esperit d'empresa en les xicotetes empreses», actuació 4: «Plans de competitivitat dels sectors productius valencians».  
  
Article 13. Marc normatiu  
Les ajudes arreplegues en la present resolució es concediran d'acord amb el que establixen:  
- L'Orde de 12 de desembre de 2006, de la Conselleria d'Empresa, Universitat i Ciència, sobre concessió d'ajudes per l'Institut de la Xicoteta i Mitjana Indústria de la Generalitat Valenciana (IMPIVA).   
- La Llei 38/2003, de 17 de novembre, General de Subvencions, i les disposicions de desplegament.  
- El Decret Legislatiu de 26 juny de 1991, pel qual s'aprova el text refós de la Llei d'Hisenda Pública de la Generalitat Valenciana.  
  
- El Reglament CE núm. 1083, del Consell, d'11 de juliol de 2006, pel qual s'establixen les disposicions generals relatives al Fons Europeu de Desenrotllament Regional, el Fons Social Europeu i el Fons de Cohesió i el Reglament CE núm. 1828/2006, que fixa les seues normes de desplegament i la resta de normativa sobre fons estructurals.   
- L'Orde EHA/524/2008, de 26 de febrer, per la qual s'aproven les normes sobre els gastos subvencionables dels programes operatius del Fons Europeu de Desenrotllament Regional i del Fons de Cohesió.   
  
- Reglament (CE) núm. 1998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE, L 379/5, de 28.12.2006).  
- El Decret 96/1998, de 6 de juliol, del Consell, pel qual es regulen l'organització de la funció informàtica, la utilització dels sistemes d'informació i el registre de fitxers informàtics en l'àmbit de l'administració de la Generalitat.  
- El Decret 87/2002, de 30 de maig, pel qual es regula la utilització de la firma electrònica avançada en la Generalitat, modificat pel Decret 149/2007, de 7 de setembre, del Consell, pel qual s'aprova l'Estatut de l'Ens Prestador de Certificació Electrònica de la Comunitat Valenciana, i el Decret 18/2004, de 13 de febrer, del Consell de la Generalitat, de creació del Registre Telemàtic i regulació de les notificacions telemàtiques de la Generalitat.  
Qualsevol altra normativa que per la matèria hi siga aplicable.   
  
Article 14. Publicitat comunitària. Obligacions  
En tot cas, l'empresa beneficiària s'assegurarà que les parts que intervenen en el projecte han sigut informades del cofinançament pel Fons Europeu de Desenrotllament Regional (FEDER) i anunciarà clarament que el projecte ha sigut seleccionat en el marc del Programa Operatiu FEDER de la Comunitat Valenciana 2007-2013. Per a complir este requisit, l'empresa beneficiària haurà de:  
- Identificar els béns tangibles subvencionats amb els adhesius que li seran facilitats junt amb la notificació de concessió de la subvenció.  
  
- Incloure el logotip FEDER i la declaració «Projecte cofinançat pels Fons FEDER, dins del Programa Operatiu FEDER de la Comunitat Valenciana 2007-2013» en qualsevol document relacionat amb el projecte o l'activitat subvencionada. La inclusió del logotip FEDER es realitzarà en qualsevol format en què estiga suportada la documentació del projecte, açò és, paper, DVD, cd, pantalla informàtica, etc.   
  
Els logotips de FEDER es poden descarregar de la pàgina , en la zona de descàrregues, carpeta «logotips Fons Europeus i IVACE».  
  
Article 15. Entitats col·laboradores i assistència tècnica  
L'IVACE subscriurà un conveni amb l'Institut Valencià de Finances perquè, actuant en nom seu i pel seu compte, entregue i distribuïsca els fons a les empreses beneficiàries; igualment podrà subscriure convenis amb altres entitats, bé perquè l'assistisquen en determinades funcions auxiliars a la gestió dels expedients, o bé per a la concessió dels avals vinculats al projecte.  
  
Article 16. Control i verificació  
Tant l'empresa beneficiària com els tercers relacionats amb l'objecte de la subvenció, hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment, tant per l'IVACE com per qualsevol òrgan de la Unió Europea i els seus representants autoritzats, de l'Administració central de l'Estat i de la Generalitat, i haurà de facilitar en tot moment tota informació que se sol·licite en l'exercici de les dites actuacions, i en especial posant a disposició la totalitat de documents necessaris per a una pista d'auditoria adequada.  
Les verificacions abordaran els aspectes administratius, financers, tècnics i físics de les operacions, segons corresponga, i hauran d'incloure en tot cas els procediments següents:  
- Verificacions administratives de tots els projectes aprovats.  
- Verificacions sobre el terreny de determinats projectes, la mostra dels quals s'obtindrà a partir d'un mètode de mostreig aleatori. Els paràmetres tècnics de la mostra es determinaran de conformitat amb l'annex IV del Reglament (CE) 1828/2006.   
  
Article 17. Minoració i revocació de la part de subvenció a fons perdut. Reintegrament  
L'incompliment per l'empresa beneficiària de qualsevol de les obligacions establides en esta resolució podrà donar lloc a la minoració o la revocació de la part de subvenció en funció de les circumstàncies ocorregudes i d'una valoració d'estes. En el cas que l'ajuda haguera sigut ja pagada, l'empresa beneficiària haurà de procedir al reintegrament de la quantitat percebuda i dels interessos de demora des del moment del pagament de la subvenció en la forma prevista en la legislació sobre subvencions. De conformitat amb la dita normativa, l'incompliment de l'obligació de reintegrament tindrà, entre altres efectes, la impossibilitat de ser empresa beneficiària en successives convocatòries, sempre que es trobe en període executiu.   
  
  
DISPOSICIÓ FINAL  
  
Única  
Es faculta el director general de l'IVACE per a dictar les resolucions necessàries per al desenrotllament, l'eficàcia i l'execució d'esta convocatòria.  
  
València, 12 de juliol de 2013 € El president de l'IVACE: Máximo Buch Torralva.